《题曾郁文所藏山水小景》
元代·刘崧

隔溪望见林间屋，沙溆阴阴俯群木。溪流合处一桥孤，春雨来时万山绿。

江南此景真可怜，米家笔意谁能传。却忆故庐珠浦上，短篱长系钓鱼船。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。